b'\n_START_ARTICLE_\nJ\xc3\xb8nsberg videreg\xc3\xa5ende skole\n_START_PARAGRAPH_\nJ\xc3\xb8nsberg videreg\xc3\xa5ende skole ligger i Romedal i Stange kommune p\xc3\xa5 \xc3\xb8stsida av Mj\xc3\xb8sa i Hedmark. Skolen tilbyr fagutdanning i naturbruk og studiekompetanse. Den gir mulighet til fordypning i jordbruk, husdyrbruk, skogbruk, \xc3\xb8kologisk jordbruk, friluftsliv, hest, sports og familiedyr, matematikk, kjemi og biologi. Skolen ble opprettet som landbruksskole 1847, og byttet navn fra J\xc3\xb8nsberg landbruksskole til J\xc3\xb8nsberg videreg\xc3\xa5ende skole i 2008.\n_START_SECTION_\nHistorie\n_START_PARAGRAPH_\nVed resolusjon av 26. februar 1847 ble g\xc3\xa5rden J\xc3\xb8nsberg solgt til Hedemarkens amt for 24 000 riksdaler for \xc3\xa5 brukes som landbruksskole. Skolens f\xc3\xb8rste bestyrer var Fabian Gustaf Norstr\xc3\xb6m fra S\xc3\xb6dermanland i Sverige. Den var en av den tids mest ansette landbruksskoler, men ble nedlagt 1870. Allerede \xc3\xa5ret etter ble en ny skole opprettet, og den er fremdeles i virksomhet. 1895 ble skolen utvidet, idet man bygget ny skolebygning og bestyrerbolig, samt stabbur, meieri og bryggerhusbygning._NEWLINE_Den kjente ugrasbekjemperen Emil Korsmo (1864\xe2\x80\x931953) gikk her 1885-87.'